Inhlanganiso Yabahleli Kwele South Africa Isola Uhulumende WeZimbabwe Ngokuvimba Inthathelizindaba Ukuzothapha Indaba Zokhetho
ISANEF ikhiphe lumbiko ngemva kokwalelwa kwabomsakazo weE-TV wakwele South Africa ukuyathatha izindaba zokhetho eZimbabwe
Inhlanganiso yabahleli bezindaba kwele South Africa eye South African Editors Forum iyamsola kakhulu uhulumende weZimbabwe ngokwalela umsakazo kamabonakude owe E-TV lezinye inhlanganiso zezindaba ukuthumela intatheli ezizakwethula indaba phezu kokhetho olukhona ngoMqibelo. Isikhulumeli senhlanganiso yeSouth African Editors Forum-SANEF uMnumnzana Raymond Louw uthe isenzo sikahulumende weZimbabwe sokwalela umsakazo wetelevizhini owe ETV lezinye inhlanganiso zonke zakwamanye amazwe ukungena elizweni zisiyathola indaba ezimayelana lokhetho, kuletha imibuzo eminengi ngokuzimisela kukahulumende ekwethuleni ukhetho olukhululekileyo njalo olungelakuqilibezela. Uqhubeke wathi inhlanganiso yakhe isisola kakhulu lesi senzo wathi siphikisana lomugca wamatshumi amabili kusisecelo sombuso seZimbabwe wona othi kakho olemvumo yokuthatha amanyathelo acindezela ukuvezwa kwemibono okukhululekileyo. Wengeze wathi ukuncitshwa imvumo komsakazo lowo kuyaphikisana njalo lomqulu womthetho obona ngezamalungelo oluntu emhlabeni jikelele. Lobanje umhleli omkhulu emsakazweni we ETV uNkosazana Debora Petta egcizelele ukuthi bayincitshiwe le imvumo njalo kazikho izizatho abaziphiweyo, inengi lithi kusobala ukuthi lumsakazo ujeziselwa udaba owalwethulayo nyakenye olwalukhombisa ingqwabanqwaba zedayimana elalihuquluzwa eMarange lisiyathengiswa phandle kwelizwe uhulumende engatholi ngitsho lendibilitshi. Inengi lentatheli zeZimbabwe eselabalekela kwele South Africa ngenxa yokuhlukuluzwa lokuncindezelwa kwentatheli ezizimeleyo eZimbabwe, labo basole kakhulu lezi senzo bathi kukhulu okufihlwa nguhulumende weZimbabwe angafuni kuvezwe ngabezindaba abazimeleyo. Enye yalezi ntatheli uBongani Nxumalo uthi inkethabetshabe kuntatheli ezivunyelwa ukuyabhala izindaba zokhetho eZimbabwe , ikhombisa sobala ukuthi kukhona okusesiphaleni. Ukhetho lwangoMgqibelo seluvele luvuse omkhulu umsindo ibandla leMDC lisithi iZANU PF ihlela ukuqilibezela. Ibandla lemdc lihlela ukusa ikomishini yezokhetho emthethwandaba ukuthi idalule sobala ukuthi mangaki amaphepha okuvota adindwayo. Leli bandla lifuna njalo ukuthi kuvezwe sobala ugwalo oluqukethe amagama abavoti ngoba lisithi lugcwele abantu asebafayo okwengeza amathuba okuthi ibandla elibusayo liqilibezele.